钦定古今图书集成/方舆汇编/职方典/第1373卷 > 形胜附
## 钦定古今图书集成/方舆汇编/职方典/第1373卷 > 形胜附

本府。〈琼山县附郭。〉

土壤平旷，山无险峻，俯瞰清流，坐环碧海。马鞍踞于左、“七星” 拥于右，三峰《文笔》秀于前，诚海邦一名区也。

澄迈县

东耸独珠，西望大胜，澄江绕其南，沧海涵其北，双滩会潮，水土平衍，故隋议立邑于此，历代因之。

定安县

东据长坡，西潆湳白，群山环绕于南，建水纡罗于北。其盘《拔祖》《𥟖母》而来，坦结顿《巡崖》而止。“停蓄于南资，回顾于五指。周遭列嶂如垣，左右双溪合碧，瑞见金鸡峻岭，光生文笔高峰” ，此形胜之大观也。

文昌县

玉阳青山蹲峙于左，长岭《紫贝》蜿蜒于右。面罗小阜，背拥群峰。此内境也。至若外疆，则七星列崿，七洲回澜。分水一江，流岐泾渭。浮丘孤峙，潮界东西。铜鼓声震于鲸涛，石阑雄抱乎虎踞。洋洋大观，足表南海。

会同县

来龙由西北逶迤而东，结脉端山。一建县治，一建学宫。南绕莲池，临玉几、案山。青云桥环其北，多异岭秀其东，白石峰耸其西，面大海。石栏倚、金鸡诸岭，厥壤沃硗相半。

乐会同

诸山，由五指山分支，迤𨓦东下，连冈叠嶂，走数百里，乃粲白石，突为炉峰，翼为榜山，卓为金牛岭，峙为圣石，以屏翰邑里，关锁上流。其水亦从五指发源，合定安、会同诸水而来。川原联络，合为万泉，流马环绕县治。东至汀洲岭，汇为虬潭，播为博敖港口，东入于海。《郡志》谓：“东枕沧溟，西距黎峒。层峦起伏于前，深潭环” 绕于后，水清山秀，卓有奇状。琼之东南形胜地也。惟汀洲水口文峰前有建塔旧址，须筑以补《胜概》。

临高县

“前俛长江，后界大海。” 那盆揖其左，毗耶耸其右。中平如掌，坐视四隅。

儋州

东耸松林峻岭，西倚“德义高山。” 新昌水旋绕乎南，那细峰崭岩乎北。

“珠崖” ，如囷廪大，在中州西南万里鲸波浩荡之外，四郡一岛，中盘𥟖峒、昌江、𥟖阜拱揖映带昌化县。

东控黎山，西临大海。神山冠其北，马岭峙其南，《万州》。

华峰叠嶂，鞍岭嵯峨。三面水绕，泮宫之南。六连山阻，州治之后。

背倚六连岭，六峰插汉，接连起伏，环拱以蔽肃杀之气。七星墩列于州后，灵秀森护，遂负之而立邑。然六连之脉，来自马鞍。马鞍，州之主山也。双髻互峙，以为左障。东有华封洞，以为右肩。山尾把抱二岭，一近一远，斜卫东南之偏，此山形也。踢容河从州西十里斜抱而南，至州南七里转流而东。其转也，回环为三曲，而后东下，州治州学俱向之，藉其秀以苞孕，形势气脉于是而一聚焉。

陵水县

东倚层峦，西控𥟖峒。海波汹涌于南，笔峰巍峨乎北。

崖州

多高山大林。左据回风之雄，右揖龙楼之险。南山雄压重溟，鞍岭远连五指。二流绕郡，分派朝宗。

感恩县

东枕群峰，西环大海。青山拱揖，碧水萦回。